Tarybos reglamentas (EB) Nr. 2745/1999
1999 m. gruodžio 17 d.
iš dalies keičiantis Reglamentą (EB) Nr. 2505/96, nustatantį tam tikrų žemės ūkio bei pramonės produktų autonomines Bendrijos tarifų kvotas ir numatantį jų administravimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1) Reglamentu (EB) Nr. 2505/96 [1] Taryba nustatė tam tikrų žemės ūkio bei pramonės produktų Bendrijos tarifų kvotas; šių produktų poreikį Bendrijoje reikia patenkinti palankiausiomis sąlygomis; todėl reikia nustatyti Bendrijos tarifų kvotas, kuriose numatytam kiekiui būtų taikomas sumažintas arba išvis netaikomas muito mokestis, ir padidinti arba pratęsti tam tikras dabar galiojančias tarifų kvotas, kartu vengiant sutrikdyti tokių produktų rinką;
(2) Bendrijai nebenaudinga išlaikyti kai kurių produktų, kuriems taikomas pirmiau nurodytas reglamentas, Bendrijos tarifų kvotas ir todėl šiuos produktus reikia išbraukti iš I priedo lentelės;
(3) atsižvelgiant į tai, kad nuo 2000 m. sausio 1 d. įsigalioja daug pakeitimų, ir siekiant, kad naudotojui būtų aiškiau, pirmiau minėto reglamento I priedo lentelę reikia pakeisti šio reglamento priede pateikta lentele;
(4) atsižvelgiant į minėto reglamento svarbą Europos pramonei ir reikalavimą, kad jis įsigaliotų 2000 m. sausio 1 d., būtina pripažinti Amsterdamo sutarties papildomojo protokolo dėl nacionalinių parlamentų vaidmens Europos Sąjungoje I punkto 3 papunktyje paminėtą skubumo priežastį;
(5) todėl reikia iš dalies pakeisti Reglamentą (EB) Nr. 2505/96,
PRIĖMĖ ŠĮ REGLAMENTĄ:
1 straipsnis
Kvotos laikotarpiu nuo 1999 m. sausio 1 d. iki gruodžio 31 d. Reglamento (EB) Nr. 2505/96 I priedas iš dalies keičiamas taip:
- užsakymo numeris 09.2711: tarifų kvotos kiekis keičiamas į 1035000 tonų,
- užsakymo numeris 09.2939: tarifų kvotos kiekis keičiamas į 135000000 vienetų,
- užsakymo numeris 09.2943: tarifų kvotos kiekis keičiamas į 60000000 vienetų,
- užsakymo numeris 09.2944: tarifų kvotos kiekis keičiamas į 48000000 vienetų,
- užsakymo numeris 09.2959: tarifų kvotos kiekis keičiamas į 60000 tonų,
- užsakymo numeris 09.2966: tarifų kvotos kiekis keičiamas į 12000 tonų.
2 straipsnis
Reglamento (EB) Nr. 2505/96 I priedo lentelė keičiama šio reglamento priede išdėstyta lentele.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2000 m. sausio 1 d., išskyrus 1 straipsnį, kuris taikomas nuo 1999 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 17 d.